《奉和独孤中丞游法华寺》
唐代·皇甫冉

谢君临郡府，越国旧山川。访道三千界，当仁五百年。

岩空驺驭三，树密旆旌连。阁影凌空壁，松声助乱泉。

开门得初地，伏槛接诸天。向背春光满，楼台古制全。

群峰争彩翠，百谷会风烟。香象随僧久，祥乌报客先。

清心乘暇日，稽首慕良缘。法证无生偈，诗成大雅篇。

苍生望已久，回驾独依然。

作者简介：皇甫冉，字茂政。约唐玄宗开元五年（公元717年）出生，卒于唐代宗大历五年（公元770年），润州（今镇江）丹阳人，著名诗人。先世居甘肃泾州。天宝十五年进士。曾官无锡尉，大历初入河南节度使王缙幕，终左拾遗、右补阙。其诗清新飘逸，多飘泊之感。